google/wiki40b huggingface dataset:
The Nation

The Nation er et amerikansk ukemagasin som omtaler politiske og kulturelle hendelser, og beskriver seg som «venstresidas flaggskip». Det ble startet av abolisjonister i juli 1865. Magasinet har et opplag på 158 513, og redaktør er Katrina vanden Heuvel.
Noen av de som gjennom tidene har bidratt til magasinet er Albert Einstein, Albert J. Nock, Franz Boas, Martin Luther King jr., Bertrand Russell, Barbara Garson, H. L. Mencken, Gore Vidal, Edward Said, Christopher Hitchens, Hunter S. Thompson, Langston Hughes, Ralph Nader, James Baldwin, Clement Greenberg, Tom Hayden, Daniel Singer, I.F. Stone, Leon Trotsky, George Orwell, Henry Miller, Franklin D. Roosevelt, James K. Galbraith, John Steinbeck, Barbara Tuchman, T. S. Eliot, Kurt Vonnegut, Robert Frost, Frank Lloyd Wright, Hannah Arendt, Ezra Pound, Henry James, Charles Sanders Peirce, Jean-Paul Sartre and John Beecher.
Actinobolus

Utseende

Middelsstore, avlange, brunrøde til svarte hornbiller. Denne slekten har en noe mindre avlang kroppsform enn mange andre Phileurini.
Dekkvingene har dype punktstriper. Kroppen er litt matt.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar ca. 4 måneder.
De voksne billene er aktive rovdyr som dreper og spiser andre insekter, men de spiser trolig også en del frukt. De kan leve opptil tre år som voksne.

Utbredelse

Slekten er utbredt i Sør-Amerika.
Rotterdam (Or Anywhere)

Rotterdam (Or Anywhere) er en sang av gruppen The Beautiful South, fra albumet Blue Is the Colour fra 1996.
Vokalist er Jacqui Abbott, og sangen ble nummer 5 på UK Singles Chart, hvor den lå i ni uker.
Starbuck

Navn

Navnet på øya tilskrives ofte hvalfangeren Valentine Starbuck på den britiske hvalfangstskuta «Aigle», som først skal ha fått øya i sikte i 1823. Imidlertid ser det ut til at fetteren Obed Starbuck kom over øya tidligere samme år. 
På engelsk benyttes også navnet Starbuck Island. I Kiribatis grunnlov listes øya som en del av statens territorium med navnet Starbuck.

Geografi

Starbuck er ei av de sørlige Linjeøyene. Den nærmeste naboøya er Malden.
Øya er lav og tørr, med saltvannslaguner som i perioder kan tørke ut. Den er omgitt av korallrev. På land er det lav vegetasjon.
Starbuck har en stor bestand av sotterner (Onychoprion fuscatus). I 1974 ble den anslått til 1,5 millioner hekkende par.
Øya har en endemisk plante, Bidens kiribatiensis.
Huskatt finnes på øya. Polynesiarotte er en annen introdusert art som er observert.

Historie

I februar 1819 rapporterte James Henderson på «Hercules» ei øy i Starbucks posisjon.
USA gjorde krav på øya i henhold til Guano Islands Act. Kommandørkaptein William Swinburne på korvetten HMS «Mutine» gjorde krav på øya for Storbritannia 23. desember 1866. I 1870 fikk Houlder Brothers i London rett til å grave ut guano på Starbuck.
Skuta «Seladon» av Stavanger, på veg fra Newcastle i Australia til Honolulu med en kullast, havarerte på Starbuck 7. august 1896. Mannskapet på 16 dro fra Starbuck i to små båter for å finne en bebodd øy. Etter et langt opphold på atollen Niulakita, vendte 13 av dem hjem til Stavanger i september 1897. Hendelsen og ferden fikk stor oppmerksomhet i samtiden og er i ettertiden behandlet i romanform.
I 1920-årene var guanovirksomheten ikke lenger lønnsom. Forsøk på å anlegge kokosnøttplantasje var ikke vellykket.
I 1972 ble Starbuck, sammen med andre britiske besittelser i Linjeøyene, overført til kolonien Gilbert- og Elliceøyene.
Øya ble erklært som naturreservat i 1975.
Da Gilbertøyene ble selvstendig som Kiribati i 1979, fulgte Starbuck med som en del av den nye staten. USAs krav på Starbuck ble oppgitt ved Tarawa-traktaten undertegnet samme år som Kiribati ble selvstendig.
Vågsbygdhallen

Vågsbygdhallen er en idrettshall i Kristiansand. Hallen ligger i tilknytning til Karuss skole og er en del av Karuss Idrettspark. Hallen har mål etter håndballbane på 20 x 40 meter, og håndballagene Vipers Kristiansand og Idrettsklubben Våg spiller sine hjemmekamper i hallen.
Senkveld

Senkveld er et norsk talkshow-program som går på TV 2 på fredagskvelder. Programmet har hatt en rekke programledere, deriblant Hans Christian Andersen, Tommy Steine, Harald Rønneberg og Thomas Numme. Det ble den 16. april 2018 gjort klart at det var Stian Blipp og Helene Olafsen som skulle ta over programmet etter 15 år med Senkveld med Thomas og Harald.
Xinerama

Xinerama er en utvidelse til vindussystemet X som gjør det mulig for applikasjonsprogramvare og vindusbehandlere å bruke to eller flere skjermer som en stor virtuell skjerm. Programmet ble utviklet under navnet PanoramiX av Madeline T. Asmus ved Digital Equipment Corporations Unix X Server Engineering Group, og ble tilføyd X11 Release 6.4 (X11R6.4) under navnet Xinerama av Open Group. Det ble innlemmet i XFree86 4.0 i 1998 og i Solaris versjon 7 11/99.
Norsk Folkedraktforum

Norsk Folkedraktforum (NFF) ble stiftet i 1995 og arbeider for at tidligere tiders folkedraktskikk gjenspeiles i vår tids bunadsbruk. Foreningen arbeider med forskning i, og dokumentasjon av folkelig draktskikk, utvikling og produksjon av folkedrakter på grunnlag av historisk kildemateriale. 
Foreningen er medlem av Norges kulturvernforbund.
Torgrim Titlestad

Vikingtid

Titlestad har spesialisert seg på vikingtid og Norges tidlige historie og er nå en av våre fremste eksperter på denne perioden. Siden 1990-tallet har han utgitt flere sentrale sagaverk som tidligere ikke har vært tilgjengelig i moderne norsk oversettelse. Han er opphavsmann til begrepet "den konstruktive sagakritikken" (Nytt Norsk Tidsskrift 1/2009) som betegnelse på en ny bevegelse innen sagaforskningen som fremhever sagatekstene som troverdige kilder til reell historie i vikingtiden.

Tormod Torfæus-stiftelsen

Som prosjektleder for Tormod Torfæus-stiftelsen har han ledet et internasjonalt team i arbeidet med å oversette Tormod Torfæus’ omfattende Norgeshistorie fra 1700-tallet fra latin til norsk – i alt åtte bind – fra de eldste tider til 1387. Prosjektet er et av de større innen humanistiske fag og fikk bevilget ti millioner kroner i offentlig og privat støtte. Verket ble lansert ved Nasjonalbiblioteket i april 2008.

Hafrsfjordspillene

Titlestad er også initiativtaker og styreleder for Stiftelsen Hafrsfjordspillene – en internasjonal vikingfestival i Stavanger som i 2005 og 2006 ble sett av rundt 30 000 mennesker.

Leirubakki

Titlestad representerer Norge i styret for Lærdomssetet ved Leirubakki på Island.

Utmerkelser

Titlestad ble i 2017 utnevnt til ridder av Den islandske falkeorden i forbindelse med statsbesøket til Islands president i Norge.
Alt-Treptow

Historie

Området for dagens Alt-Treptow var fra 500- eller 600-tallet bebodd av slavere (vendere). Navnet var opprinnelig knyttet til utvidelsen av elven Spree i Rummelsberg See, øst for Stralau. Navnet fantes i ulike varianter som Trebow, Trebkow, Trebikow, Trepkow. Betydningen er sannsynligvis fuktig sted eller forsenkning. Det ble etterhvert navnet på selve fiskerlandsbyen.
Løpet for dagens Landwehrkanal som opprinnelig var en drenerings- og senere fløtningskanal, dannet grensen mot Berlin. Området sør for kanalen ble kalt Cöllnische Heide, tidligere også Mirica. Markgreve Otto III av Brandenburg hadde overdratt området til borgerne i Cölln, idag sentrum av Mitte. Dagens Alt-Treptow tilhørte den nordlige del av området, kalt Vorderheide eller Birkheide. Den sørlige delen av Cöllnische Heide ble kalt Spreeheide eller Hinterheide og omfatter omtrent dagens Baumschulenweg.
Ved sammenslåingen av Berlin, Cölln, Friedrichswerder, Dorotheenstadt og Friedrichstadt til Den kongelige hoved- og residensby Berlin i 1709, ble Cöllnische Heide som da ble kalt Stadtforst, innlemmet i Berlin.
Området antas å ha vært forlatt etter tredveårskrigen, men ble åpenbart bosatt på ny fra begynnelsen av 1700-tallet. I 1707 nevnes Treptow som et Vorwerk, i betydningen en mindre gård. Fra 1779 ble stedet befolket av sacksiske innflyttere.
Fra 1808 ble området kalt Gutsbezirk Treptow. Kjerneområdet var Vorwerk Treptow, bl.a. med et kjent serveringssted kalt Spreebudike. Fra 1821/1822 fantes Magistrats-kaffehaus Treptow, en forløper til dagens restaurant Zenner.
Landkommunen (tysk: Landgemeinde) Treptow ble etablert 22. januar 1876 og omfattet dagens Treptow, Plänterwald og Baumschulenweg.
Mellom 1899 og 1932 gikk det undergrunnsbane mellom Alt-Treptow og Stralau under Spree, den såkalte Knüppelbahn (Knüppel, tysk for stokk). Stokken fulgte vognen slik at man skulle unngå kollisjon under jorden. Banen ble helt stengt etter olympiaden i 1936.
Ved etableringen av Stor-Berlin i 1920 ble området lagt til den administrative bydelen Treptow. Mellom 1945 og 1990 lå Alt-Treptow i Øst-Berlin.
Den 11. juni 1962 lyktes 55 østberlinere å flykte til Vest-Berlin gjennom en ca 75 meter lang tunnel som var gravd fra et lokale på Heidelberger Ecke Elsenstraße. Tunnelen ble først oppdaget av byggearbeidere i 2004.

Severdigheter

Treptower Park ble opprettet mellom 1876 og 1888. Parken omfatter et sovjetisk krigsminnesmerke som ble ferdigstilt i 1949. Innenfor parkens område finnes også Archenhold-Sternwarte med verdens lengste bevegelige refraktor og som tilhører Deutsches Technikmuseum Berlin.
Skulpturen Molecule Man ligger på grensen mot det tidligere DDR. Arena Berlin er et multifunksjonelt utstillings-, konsert og fornøyelseslokale som holder til i de gamle bussgarasjene ved utløpet av Landwehrkanal (Lohmühleninsel).
Insel Berlin, tidligere Insel der Jugend (ungdomsøya) fikk broforbindelse i 1916 (Abteibrücke, abbedibroen) og fungerer som friområde, med bl.a. kafeer og kanoutleie.

Kollektivtrafikk

Treptower Park stasjon trafikkeres av Berlins forstadsbaner.
Donna

Etymologi

Donna er dannet av italienske donna, «dame». 
Donna er også brukt som en feminin form av Donald, som har opprinnelse i det gæliske navnet Domhnall og er sammensatt av de keltiske ordene dumno, «verden», og val, «herske».
Pjatigorsk

Historie

Den første gang mineralkildene blir nevnt i historiske kilder er i opptegnelsene til den arabiske oppdagelsesreisende fra 1300-tallet, Ibn Battuta. Vitenskapelig interesse for dem ble først vist av tsar Peter I, men informasjonen som ble innsamlet på hans ekspedisjon har siden gått tapt. Interessen ble vekket igjen på sluttet av 1700-tallet, da den første russiske bosetningen ble grunnlagt – festningen Konstantinogorskaja, som ble bygget ved Masjukfjellet i 1780.
De verdifulle kaukasiske mineralkildene førte til at det ble bygget et feriested her i 1803, og de første studiene av vannets medisinske egenskaper begynte etter dette. Den 24. april undertegnet Aleksander I et dekret som gjorde mineralvannskildene til statlig eiendom. Mange bosetninger ble dannet ved kildene. Den første bosetningen var Gorjatsjevodsk (nå en del av Pjatigorsk) ved foten av Masjukfjellet, deretter Kislovodsk, Jessentuki og Zjeleznovodsk.

Økonomi og næringsliv

Næringslivet i Pjatigorsk er hovedsakelig orientert mot mineralvannskildene og kurbadene ved dem. Det finnes også en næringsmiddelindustri (et slakteri, et vintapperi, et meieri og et bryggeri), tekstilindustri, en skofabrikk og en teppefabrikk, maskinindustri og metallarbeid, en kjemisk fabrikk og en keramikkfabrikk (TEMP Ceramics) som har spesialisert seg på  porselen og keramiske gaveartikler som samovarer, figuriner, vaser og dekorative keramiske veggpaneler.
Reichskulturkammer

Reichskulturkammer (RKK) («rikskulturkammeret») var en institusjon og et redskap for  ensretting  av alle områder av kulturlivet, og regulering av alle økonomiske og sosiale forhold for kulturarbeidere i Tyskland under det nasjonalsosialistiske styret. Det ble grunnlagt ved lov 22. september 1933 av Joseph Goebbels, minster for folkeopplysning og propaganda (Reichsminister für Volksaufklärung und Propaganda).

Grunnleggelse

Grunnleggelsen, med krav om tvangsmedlemskap for alle som arbeidet i kulturlivet, var ikke et resultat av en langsiktig plan for kontroll av tyske kunstnere. Den fant snarere sted som et tiltak for å omgå kravene fra Tysk arbeidsfront (Deutsche Arbeitsfront) under Robert Ley om at alle kunstnere skulle tvangsinnmeldes der. Rikskulturkammeret var dermed en utvei for Goebbels til ikke å miste kulturpolitisk kompetanse.

Oppgaver

Hovedmålet med Rikskulturkammeret var en statlig organisering og overvåking, det vil si kontroll av kulturlivet. I første rekke tjente institusjonen til en ensretting på alle områder i samfunnet. Den som i videst mulig forstand var kulturskaper, måtte høre til den samsvarende underavdeling av kammeret. Den som ikke hadde bevis på "arisk rase" ble ikke tatt opp, eller ble sparket ut. Dette var det samme som et yrkesforbud som i særlig grad gikk ut over jøder, men også dem som i henhold til nazi-regimet produserte Entartete Kunst og som av Goebbels foraktelig ble kalt kulturbolsjevister.
I 1936 ble  moderne kunst forbudt, og mange kunstverk fjernet fra museene. Flere kunstverk ble vist på  Ausstellung für entartete Kunst i München og delvis solgt til utlandet, eller ødelagt. 18. juli 1937 ble Haus der Deutschen Kunst åpnet i München. Det skulle bringe folket nærmere god tysk kunst slik den ble definert av nazistene.
Kyu Sakamoto

Gjennombrudd

Kyu Sakamoto hadde siden tenårene spilt i ulike band, blant annet The Drifters. I 1960 sang han i bandet Danny Iida and Paradise Kings, som slo gjennom med flere hitsingler i Japan. Sakamoto forlot imidlertid bandet like etter og fikk stor suksess med låten «Ue o Muite Arukō» i 1961. En britisk plateprodusent oppdaget låten da han besøkte Japan og lanserte den i Storbritannia i 1963 under tittelen «Sukiyaki». Sangen ble raskt populær over hele Europa og Nord-Amerika, og den toppet den amerikanske Billboard-listen i tre uker i juni 1963. I Norge lå sangen på toppen av VG-lista i syv uker. 
Verdenssuksessen gjorde Sakamoto til et kjent navn, og han turnerte USA og Europa fra sommeren 1963 til vinteren 1964. Blant annet gjestet han Sverige og tv-programmet Hylands hörna under en spesialsending i forbindelse med Sommer-OL i Tokyo i oktober 1964.

Etter «Sukiyaki»

Sakamoto fikk imidlertid begrenset internasjonal suksess etter «Sukiyaki». Han tok seg inn på Billboard-listen i 1963 med «China Nights (Shina no Yoru)» , som nådde en 58. plass. Albumet Sukiyaki and Other Japanese Hits nådde nummer 14 på Billboard Pop Albums chart i 1963 og lå på listen i 17 uker. Etter dette hadde Sakamoto ingen sanger eller album inne på de amerikanske salgslistene, og karrieren hans begrenset seg i stor grad til Japan.

Død

12. august 1985 var Sakamoto blant passasjerene om bord på Japan Airlines Flight 123 fra Tokyo til Osaka. Like etter avgang fikk flyet problemer på grunn av dekompresjon i halepartiet. Flyet styret i et fjell i Gunma på Hokkaido, og 520 mennesker omkom. Blant de omkomne var Kyu Sakamoto, som bare ble 43 år gammel. Ulykken er fremdeles den dødeligste flyulykken i verden der kun ett fly har vært involvert. 
Sakamoto er gravlagt i Chōkoku-ji-tempelet i Minato i Tokyo.
St. Olavs hospital

2005

Nøkkeltall 2005 for St. Olavs hospital

Liggedager somatikk: 332 670

Liggedager psykiatri: 101 343

Innlagte pasienter somatikk: 59 085

Innlagte pasienter psykiatri: 1 977

Dagpasienter somatikk: 28 772

Polikliniske konsultasjoner somatikk: 274 441

(herav nyhenviste: 111 461 )

Polikliniske konsultasjoner psykiatri: 88 692

Gjennomsnittlig liggetid somatikk: 5,6

Utnyttelsesgrad senger somatikk: 90 %

Andel øyeblikkelig hjelp somatikk: 64 %

Antall senger somatikk: 1053

Antall senger psykiatri: 313

Ventetid poliklinikk somatikk: 81

Ventetid dagbehandling somatikk: 110

Ventetid innleggelse somatikk: 134

Ventetid voksenpsykiatri: 84

Pasienter på venteliste somatikk: 17 116

Pasienter på venteliste voksenpsykiatri: 745

Pasienter på venteliste BUP: 209

DRG-indeks: 1,149

Antall årsverk: 6 966

Antall ansatte: 8 691

Driftskostnader totalt: 5 108 442 

Resultat totalt: -423 652
Wim van der Voort

Europamesterskapet 1951

Under europamesterskapet på Bislett, Oslo i 1951 var det en senere kjent fotograf Johan Brun som skulle ta bilde av Hjalmar «Hjallis» Andersen i siste par med Van der Voort på 10 000 meter. Andersen lå omtrent 100 meter foran nederlenderen etter at 11 runder var unnagjort. Så i søndre sving blir Andersen sjenert av en denne blitzlampa fra fotografen Brun, og Andersen faller dermed inn i en markeringsstolpe med sin skøyte slik at den blir ødelagt. Andersen reiser seg igjen og gjør et forøk på å komme til mål med denne ødelagte skøyten på den ene foten, men blir tatt igjen med en runde etterhvert av Van der Voort. Da det gjensto sju runder ble Andersen tatt ut av løpet. Og etterhvert fikk Andersen lov til å gå om igjen og gikk inn til ny ledertid på distansen, og dermed også sammenlagt med tre distanseseire foran Van der Voort.
Pinjeskrike

Biologi

Pinjeskrike blir omkring 26–29 cm lang og veier cirka 99–111 g. Den har gjennomgående blå fjærdrakt og normalt lang stjert. Også nebb, øyne, og de undre ekstremitetene er sorte.
Colobotheini

Utseende

Middelsstore til nokså store, slanke, brunspraglete trebukker. Antennene er betydelig lengre enn kroppen. Hver dekkvinge har en tann ved bakkanten.

Utbredelse

Gruppen er utbredt i Sør- og Mellom-Amerika.
Arya Samaj

Arya Sama er en hinduistisk reformbevegelse stiftet av Dayananda Saraswati i 1875. Bevegelsen søker på grunnlag av vedaene å fremme en hinduisme fri for utenforstående innflytelse. Den vektla også gjenomvendelse som svar på kristen, muslimsk og sikhistisk misjonsaktivitet. Arya Sama var fra starten basert i Lahore i Punjab, men spredte sine aktiviteter til andre deler av India, blant annet ved å etablere skoler. Bevegelsen eksisterer fortsatt.
Kreis Weißwasser

Geografi

Kreis Weißwasser lå i den sørøstlige delen av DDR på grensen mot Polen. Karakteristisk for hele kretsen var et omfattende skogsområde, som først i midten av 1800-tallet ble ryddet på grunn av jordbruk, industrialisering, dagbrudd og den militære Truppenübungsplatz Oberlausitz.
I nordøst ligger Muskauer Faltenbogen, som har sitt høyeste punkt i det 163 meter høye Drachenberg.
Dagbruddet Tagebaus Nochten i nordvest var inntil 1974 i det 420 hektar store Außenhalde Mulkwitz, 34 meter over terrenget. Det høyeste punktet lå likevel i den sørlige delen av kretsen. Dagbruddet Reichwalde som fantes fra 1985 til 1987, befant seg 40 meter over terrenget.
Gjennom den midterste delen av kretsen gikk i øst-vest retning et av mellom-Europas største flyvesandområder. De opp til 25 meter høye og tidvis flere kilometer lange sanddynene ble delvis ødelagt av dagbrudd og gruvedrift.
Gjennom kretsen befinner det seg mangfoldige naturlige såvel som kunstig bygde vatn og innsjøer. Blant de største i nord er Halbendorfer See, Jahnteich og Braunsteich. I den sørlige delen av kretsen finnes en del av Oberlausitzer Heide- und Teichlandschaft.
Elven Lausitzer Neiße utgjorde kretsens østlige grense, mens dens vestlige grense delvis bestod av side-elven Schwarzen Schöps. Mellom elvene Spree og Neiße fløt det mellomeuropeiske vannskillet, deriblant gjennom kretsens hovedsete Weißwasser. Landskaps-dannende side-elver til Spree er elven Struga i nord, såvel som Schwarze Schöps i sør og dens side-elv Weiße Schöps.

Historie

Gjennom en beslutning fra den sovjetiske militæradministrasjonen  ble den vestlige delen  av  Neiße innenfor Landkreis Rothenburg (Oberlausitz) den 9. juli 1945 beliggende innen for Sachsen. Den 16. januar 1947 ble denne kretsen og nabokretsen Landkreis Görlitz slått sammen til den nye kretsen Landkreis Weißwasser-Görlitz, med hovedsete i Weißwasser. Den 12. januar 1948 ble den omdøpt til Kreis Niesky.
I 1952 ble Kreis Weißwasser dannet av deler av Landkreis Rothenburg og kommunen  Kromlau  fra Landkreis Sorau (Lausitz). Kretsen var nesten identisk med området vest for elven Neisse, og størstedelen av Standesherrschaft Muskau, som i mange århundrer tidligere hadde omfattet Kromlau, Pechern og Wunscha nord for elven.
Ved Tysklands gjenforening ble Kreis Weißwasser omdannet til en Landkreis innenfor Fristaten Sachsen. Den 1. august 1994 ble den slått sammen med kretsene Landkreis Görlitz og Landkreis Niesky til den nye kretsen Niederschlesischer Oberlausitzkreis som eksisterte frem til 2008.

Våpenskjold

Den 25. oktober 1990 besluttet Kretsdagen å innføre et våpenskjold, basert på våpenskjoldet til Landkreis Bautzen. De vite sølvfargede bølgene på blå bakgrunn symboliserer bokstaven W i Weißwasser. Våpenskjoldet ble anerkjent av regjeringspresidiet i Dresden den 22. mars 1991.
Minotti Bøhn

Etter karrieren

I 1909 flyttet Bøhn ut av Norge og ga seg som fotballspiller, 21 år gammel. Han slo seg ned i London og arbeidet som forretningsmann. Under andre verdenskrig var han del av det norske miljøet i London og mottok St. Olavs Orden for fortjenstfull innsats. Senere bosatte han seg på den franske riviera.
Hopfenspargel

Hopfenspargel (humleasparges) eller Hopfensprossen (humlestenger) er en tysk gastronomisk spesialitet.
Humlestenger er de unge skuddene av humleplanten, og høstes fra midten av mars til begynnelsen av april. For å hjelpe humlen til kraftigere vekst, ble de fleste skuddene fjerna tidlig på våren, mens tre hovedskudd ble stående igjen for å drives fram til blomstring og modning for ølbrygging.
Med den tiltakende masseproduksjonen av humle i plantasjer forsvant den tradisjonelle bruken av humleskudd i matlaging. I seinere år har noen produsenter relansert humleskudd som en sjelden spesialitet.
Humleskuddene tilberedes som asparges – kokes i salta vann og serveres med smelta smør, salt og pepper.
Decora

Decora, Decoration eller Fruits fashion er en gatemote blant japanske ungdommer.
Stilen går hovedsakelig ut på å kle seg opp i så mye tilbehør og klær som mulig. Spesielt er det noen detaljer som gjør en decora til en decora. De har ofte fargerike klær, og veldig mye barnlig tilbehør. To (eller flere) par forskjellige knesokker er heller ikke uvanlig.
Decora er egentlig ikke så streng med hensyn til regler, men klesdrakten kan være ordentlig planlagt. Stilen er ofte feilaktig kalt «FRUiTS-fashion» eller «FRUiTS» av folk utenfor Japan.
Stilens popularitet har dalt de siste årene.
Leszek Krowicki

Karriere

Som spiller var Krowicki var to ganger polsk mester med Wybrzeże Gdańsk og tilhørte det polske landslaget. Med Walle Bremen var han mellom 1990 og 1995 tre ganger tysk mester. I 1994 vant han trippel med Bremen: DHB Cup, tysk mesterskap og europeisk cup.
Som trener har han vært trener i hjembyen, for TuS Walle Bremen, det tyske landslaget, TSG Bielefeld og Buxtehuder SV.  Siden 2005 har han trent  damelaget i Bundesliga VfL Oldenburg.
White Plains (New York)

White Plains er en by i den amerikanske delstaten New York. Byen er fylkessetet i Westchester County og ligger seks kilometer øst for Hudsonelva og fire kilometer nordvest for Long Island Sound. Ved folketellingen i 2000 var innbyggertallet 53 077, mens et folketallsestimat i 2006 antydet et innbyggertall på 57 081. Som et forretningssentrum er antallet personer som oppholder seg i byen på hverdagene atskillig høyere.
Bassel Jradi

Klubblag

I 2012 gikk han til AB i dansk 1. divisjon hvor han ble toppscorer med 8 seriemål.
Sommeren 2013 skrev Jradi under en 3½-årig avtale med Superligaklubben FC Nordsjælland. Han fikk imidlertid ikke mye spilletid i klubben, og i juli 2014 ble han solgt til den norske klubben Strømsgodset, hvor han inngikk en kontrakt på 3,5 år. Jradi gikk til Lillestrøm SK før 2016 sesongen.
Etter låneoppholdet i Lillestrøm returnerte han til Drammen før 2017-sesongen. Denne ble veldig god for Jradi, og til slutt også laget. Jradi var en av Godsets viktigste spillere i en sesong som endte på 4. plass.

Landslag

Jradi debuterte i 2015 for Libanons landslag, men etter kun to kamper valgte han å avslutte sin landslagskarriere for Libanon med ønske om å spille for Danmark.
Absolute Music 14

Absolute Music 14 er det 14. samlealbumet i den norske Absolute Music-serien og ble utgitt i 1995.
Ge Hong

Ge Hong (kinesisk: 葛洪, pinyin: Gě Hóng, W.-G.: Ko Hung; født 284, død 364), også kjent som Zhichuan, var en lavere embetsmann under Jindynastiet. Selv om han tidvis virket i militæret som rådgiver og lignende tok han alltid en viss distanse til det verdslige og han var i perioder eneboer. Han skrev innenfor flere felt, men er mest kjent for sine taoistiske verk og diverse skrifter om alkymi.